Polisie ‘het nie meer beheer’, wys misdaadsyfers(Argieffoto: Miguel Roberts/AP) Die DA meen die jongste misdaadstatistieke wys dat die polisie nie meer beheer het oor misdaad nie en dat landsburgers, veral dié op plase, in vrees leef. “Die toename in moorde op plase en kleinhoewes wys dat landelike veiligheid steeds ’n bekommernis is,” het Okkie Terblanche, die DA-skaduminister vir polisie, Vrydag gesê. Bheki Cele, minister van polisie, het die misdaadstatistieke vir die laaste paar maande van 2020 Vrydag bekendgestel. Hiervolgens is 19 mense tussen begin Oktober en einde Desember verlede jaar vermoor in 18 voorvalle op plase en kleinhoewes in Suid-Afrika. Die getal moorde en seksuele misdade het ook toegeneem. Die DA sê Suid-Afrika bly ŉ gewelddadige land waar veral vroue en kinders kwesbaar is. Ook die VF Plus is bekommerd oor die hoë getal moorde wat einde verlede jaar aangemeld is. “Dit is insiggewend dat die plek waar die derde meeste moorde plaasvind in die omgewing is waar drank verkoop word. Plaasmoordsyfers, wat in die vorige termyn ’n kommerwekkende styging van 62,5% getoon het teenoor die ooreenstemmende tydperk in 2019, was ook weer hoog in die maande Oktober, November en Desember,” sê dr. Pieter Groenewald, leier van die VF Plus. Groenewald sê die buitensporige toename van 66,7% in rooftogte van voertuie wat kontant vervoer, en ’n toename van 34,2% in vragmotorkapings wek groot kommer aangesien dit ’n direkte invloed op die land se ekonomiese herstel het. Kapings van gewone motorvoertuie het met 7,4% toegeneem. Hy meen ’n groot rede vir die toename kan wees dat die polisie tydens die inperkingstydperk misdaadbeheer agterweë gelaat het en hulle eerder daarop toegespits het om inperkingsregulasies te polisieer. “Die misdaadsyfer in Suid-Afrika was reeds baie hoog voor die inperking begin het. Suid-Afrika gaan in die komende jare ’n duur prys betaal vir die polisie se afskeping van gewone misdaad om Covid-19-regulasies toe te pas soos om leë strande te patrolleer.” Groenewald sê dit is wel bemoedigend dat die polisie nou self erken dat misdaad skerp toeneem en dat harde werk voorlê om dit te bekamp.